ໃນຕອນບ່າຍວັນທີ 2 ມີນາ 2015 ນີ້, ທີ່ຫ້ອງຮັບແຂກຕຶກສຳນັກງານອະທິການບໍດີ ມຊ, ທ່ານ ສຈ.ດຣ. ສຸກກົງແສງ ໄຊຍະເລີດ ກໍາມະການສູນກາງພັກ, ຄະນະປະຈໍາພັກກະຊວງສຶກສາທິການແລະກິລາ, ອະທິການບໍດີ ມຊ, ທ່ານ ຮສ.ດຣ. ພຸດ ສິມມາລາວົງ ຮອງອະທິການບໍດີ ມຊ. ພ້ອມດ້ວຍຄະນະ ໄດ້ຕ້ອນຮັບທ່ານ ເຈີນ ມິງມິງ ຮອງເຈົ້າແຂວງ ແຂວງກຸ້ຍໂຈວ ສປ. ຈີນ ພ້ອມດ້ວຍຄະນະ.
ໂອກາດນີ້, ທ່ານ ສຈ.ດຣ. ສຸກກົງແສງ ໄຊຍະເລີດ ກໍາມະການສູນກາງພັກ, ຄະນະປະຈໍາພັກກະຊວງສຶກສາທິການ ແລະ ກິລາ, ອະທິການບໍດີ ມຊ, ໄດ້ກ່າວສະແດງຄວາມຍິນດີຕໍ່ການມາຢ້ຽມຢາມ ມຊ ຂອງທ່ານ ເຈີນ ມິງມິງ ພ້ອມດ້ວຍຄະນະຄັ້ງນີ້, ພ້ອມນັ້ນທ່ານ ເຈີນ ມິງມິງ ກໍ່ໄດ້ກ່າວສະແດງຄວາມຂອບໃຈຕໍ່ ມຊ. ທີ່ໄດ້ຮັບຕ້ອນຢ່າງອົບອຸ່ນ ແລະທ່ານກໍ່ໄດ້ກ່າວຈຸດປະສົງໃນການມາຢ້ຽມຢາມຄັ້ງນີ້ວ່າ: ເພື່ອເຊີນອະທິການບໍດີ ມຊ ພ້ອມດ້ວຍຄະນະເຂົ້າຮ່ວມກອງປະຊຸມການສຶກສາ ຈີນ-ອາຊຽນ ໃນວັນ ທີ 3-7 ສິງຫາ 2015 ນີ້, ພ້ອມນັ້ນທັງສອງຝ່າຍກໍໄດ້ປຶກສາຫາລືກ່ຽວກັບການຊ່ວຍເຫຼືອ ມະຫາວິທະຍາໄລແຫ່ງຊາດ ໃນການສ້າງບຸກຄະລາກອນ, ການໃຫ້ທຶນການສຶກສາ. ໂອກາດນີ້ ທ່ານອະທິການບໍດີ ມຊ ໄດ້ສະເໜີໃຫ້ທາງສຶກສາແຂວງກຸ້ຍໂຈວຊ່ວຍສ້າງບຸກຄະລາກອນ ແບບສາຂາທີ່ກຳນົດ. ຄືຊ່ວຍຂະແໜງສະເພາະດ້ານວິສະວະກຳສາດ ແລະບຸກຄະລາກອນດ້ານພາລະສຶກສາ. ພ້ອມນັ້ນທັງສອງຝ່າຍກໍ່ຕົກລົງກັນວ່າ: ທາງ ມຊ ມອບໃຫ້ ຫ້ອງການພົວພັນຕ່າງປະເທດ ເປັນຜູ້ປະສານງານ ແລະທາງແຂວງກຸ້ຍໂຈວ ແມ່ນມອບໃຫ້ ສຶກສາແຂວງກຸ້ຍໂຈວເປັນຜູ້ປະສານງານ ລາຍລະອຽດຂອງການດຳເນີນງານຕ່າງໆແມ່ນທັງສອງຝ່າຍຈະປຶກສາຫາລືກັນຕື່ມອີກ.